आठ माह बाद आई ग्वारगम में तेजी, ग्वार 3600 गम 8200 रु./क्विंटल
ग्वारऔर ग्वार गम में करीब आठ माह बाद तेजी आई है। यहां ग्वार के एक सप्ताह में ही भाव 3100 रुपए से बढ़कर 3600 रुपए प्रति क्विंटल हो गए। वहीं ग्वारगम में 2000 रुपए प्रति क्विंटल की तेजी आई है। एक पखवाड़े पूर्व ग्वारगम 6200 रुपए प्रति क्विंटल बोला जा रहा था। अब 8200 रुपए प्रति क्विंटल पहुंच गया है। हालांकि तेजी के दौर में 30 हजारी हो चुके ग्वार के लिए यह कोई बड़ी तेजी नहीं मानी जा रही, लेकिन व्यापारियों की नजर में अगले सीजन में ग्वार की सेहत अच्छी बनी रहेगी। अगर मानसून ठीक-ठाक भी रहा तो विदेशी डिमांड कमजोर पड़ने के आसार नहीं हैं।
ग्वार के उपरी छिलके से पशु आहार (ग्वार चूरी) बनता है। इसके अलावा टेक्सटाइल मार्केट, विभिन्न प्रकार के फूड प्रॉडक्ट भी ग्वार गम से तैयार होते हैं। आइसक्रीम, कॉस्मेटिक प्रसाधनों सहित अनेक कार्यों में ग्वारगम की दखल बढ़ गई है। लेकिन इन तमाम जरूरतों के बावजूद सर्वाधिक डिमांड कच्चे तेल के कुओं की खुदाई के दौरान मशीनों में काम लिया जाता है। इसलिए कुछ लोग इसे क्रूड ऑयल की तेजी के साथ जोड़कर देखते हैं। विश्व बाजार में जब क्रूड ऑयल की मांग निकलने के कारण उसमें तेजी आती है तो ग्वार की सेहत भी सुधर जाती है। पूर्व में ऐसा ही हुआ। क्रूड ऑयल की विश्व बाजार में तेजी आने के बाद ग्वारगम ने सवा लाख रुपए प्रति क्विंटल हो गया था। अमेरिका में ट्रम्प प्रशासन के आने के बाद सभी क्षेत्रों में उत्पादन बढ़ने का नारा दिया जा रहा है। इस कड़ी में क्रूड ऑयल के बंद पड़े कुओं को खंगाले जाने की संभावना है। इसीलिए अमरीका सहित अन्य देशों में क्रूड ऑयल उत्पादन बढ़ाने की प्रतिस्पर्धा बढ़ेगी। ऐसे में ग्वार गम की मांग ज्यादा रहेगी। साफ है कि इस बार क्रूड ऑयल की तेजी नहीं अधिक उत्पादन ग्वारगम को तेज कर सकता है।
bho_Deva hin_Deva hin_Deva